آمریکا‌نین ان بؤیوک تکنولوژی شیرکت‌لرین‌دن یاهوو، 2013-جی ایلده 1 میلیارد ایستیفادچی‌سی‌نین حساب بیلگی‌لری‌نین "دولت دستک‌لی" بیلگی‌سایالار اوغرو‌لارینجا اله کئچیریلدیگینی بیلدیردی.
کالیفورنیا مرکزلی شیرکت‌دن ائدیلن یازی‌لی آچیقلامادا، چالینان‌لار آراسیندا موشتری‌لرین گیزلی بیلگی‌لری، الکترونیک پوست عنوان‌لاری، تلفون نؤمره‌لری، دوغوم تاریخ‌لری و حساب دوغرولاما قیدلری‌نین یئر آلدیغی، ایستیفادچی‌لرین فینانس بیلگیلری‌نین ضرر گؤرمدیگی ایفاده ائدیلدی.
آچیقلامادا، سایبر سالدیری حادثه‌سی‌نین "دولت دستک‌لی" اوغرو‌لارجا رئاللاشدیریلدیغینا اینانیلدیغی ایفاده ائدیلدی.
یاهوو، سپتامبر آییندا ایسه 2014-جی ایلده 500 میلیون ایستیفادچی‌سی‌نین حساب بیلگی‌لری‌نین اوغورلاندیغینی آچیقلامیشدی.
سون 4 آیدا تاریخی‌نین ان بؤیوک ایکی سایبر سالدیری حادثه‌سینی توپلوما ائشیتدیرن یاهوونون امنیت پروتوکول‌لاری‌نین نه درجه "اعتبارلی" اولدوغو موباحیثه، آمریکان مئدیاسیندا یئنی‌دن آلوولاندی.
ایلک سایبر سالدیریدا بیلگیسایار پیرات‌لاری‌نین اله کئچیردیگی بیلگیلر‌ آراسیندا 500 میلیون ایستیفادچی‌نین آدی، الکترونیک پوست عنوانی، تلفون نؤمره‌سی، دوغوم تاریخی، قاریشدیریلمیش شیفره‌سی، حساب یوخلاماق اوچون لازیم اولان امنیتی سوا‌لی و جوابی‌نین اولدوغو آنجاق کرئدیت کارتی بیلگیلری کیمی فینانسال بیلگی‌لرین چالینمادیغی ایفاده ائدیلمیشدی.
آمریکانین ان بؤیوک تلکوممونیکاسیون فیرمالاریندان‌ وئریزون، ژوئیه آییندا یاهوونون آنا موسسیسه واحیدلرینی 4،8 میلیارد دو‌لارا ساتین آلما راضیلاشماسی ائتمیش، ایلک سایبر سالدیری خبرلرین‌دن سونرا "موقاویله شرط‌لری‌نین یئنی‌دن مذاکیره ائدیله بیله‌جگینی" ایفاده ائتمیشدی.
یئنی سایبر سالدیری آچیقلاماسی‌نین آردین‌دان یاهوونون بورسلارداکی سهام‌لاری یوزده 2،7 دگر ایتیردی.
